In Italien hot se währanddessn de Log fia den Kini vaschlechtart. 1090 vaeinigtn se seine obaitalienischn und süditalienischn Gegna. Da gregorianische Papst Urban II. hot se gega den kaisalichn Gegnpapst Clemens III. behauptn kenna, Erzbischof Anselm vo Mailand hot se eahm ogschlossn. Urban, der ois großa Pragmatika unta den Reformpäpstn guit, hot da Reformkiach in da Foigezeit zum Duachbruch vahoifn. 1089 is es eahm glunga, a Ehe zwischn da 43-jahrign Markgräfin Mathilde vo Tuszien und dem achtzehnjahrign Welf V. zum vamittln, woduach a wirkungsvolla Zsammaschluss vo de antisalischn Partein nördle und südle vo de Oipn erzuit wern konnt. De neie Kräftekonstellation in Italien hot Heinrich 1090 zu seim drittn Italienzug vaolasst. In Reichsitalienhot Heinrich bsonders im Mochtbereich vo Mathilde vo Tuszien de aafstrebande Schicht vom Stodbiagatum (Lucca, Pisa, Mantua) gfeadart. Vui der vo Heinrich gfeadartn Oghearign woihabnda Kaufmannsfamilien wia etwa in Pisa soitn künftig des städtische Konsulat bekleidn. Noch iba oajahriga Belagarung hot Heinrich Mantua eignomma und hot do 1091 des Ostafest gfeiat. 1092 hot er se Canossa zuagwendt, dem Hauptsitz vo da Markgräfin Mathilde. Do wurdn jedo seine militärischn Erfoig duach an pleatzlichn Ausfoi vo de Belagatn wieda zunichtegmacht.